# Základná škola, Školská 389, 09413 Sačurov

**Prierezová téma**

**Environmentálna výchova**

ISCED 1

Vypracovali: Mgr. Matúš Urban

 PaedDr. Jana Humeníková

Environmentálna výchova nie je samostatným predmetom, ale ako prierezová téma sa prelína všetkými predmetmi, najmä prvoukou, prírodovedou, vlastivedou, pracovným vyučovaním, etickou výchovou.

Umožňuje žiakom získať vedomosti, zručnosti, návyky a postoje k ochrane a zlepšovaniu životného prostredia, ktoré sú dôležité pre trvalo udržateľný život na Zemi. Vedie ich na veku primeranej úrovni ku komplexnému pochopeniu vzájomných vzťahov človeka, organizmov a životného prostredia. Dôležité je, aby žiaci získali vedomosti, ale aj zručnosti, ktorými môžu pomáhať životnému prostrediu jednoduchými (primeranými a vhodnými) činnosťami – chrániť rastliny, mať kladný vzťah k domácim zvieratám...

**Cieľom uplatňovania tejto prierezovej témy je prispieť k tomu, aby (si) žiak:**

* osvojil základné pravidlá a zručnosti pre správanie sa v prírode s ohľadom na organizmy a ich životné prostredie
* rozpoznal hlavné zmeny vo svojom okolí na základe pozorovania prírody
* rozpoznal hlavné charakteristiky rôznych druhov životného prostredia
* poznal a vyberal konkrétne možnosti smerujúce k ochrane a zlepšeniu svojho životného prostredia
* aktívne sa podieľal na zveľaďovaní životného prostredia školy a jej okolia
* šetrne sa správal k prírodným zdrojom, uskromnil sa v spotrebe, ktorá zaťažuje životné prostredie

V teoretickej oblasti zrealizujeme tieto opatrenia:

* zaradíme do tematických plánov EV podľa jednotlivých predmetov a tém.
* v rámci obsahu učiva jednotlivých predmetov uprednostňovať širokú škálu učebných metód, v ktorých dominuje aktivita a samostatnosť žiakov.
* ekologické problémy v okolí školy a v regióne poznať, analyzovať a hľadať riešenie na odstránenie nepriaznivých vplyvov.
* v plánoch práce PK, MZ a výchovnej činnosti konkretizovať úlohy EV.
* v školskom klube detí výchovnú činnosť a pohyb vonku využiť na aplikáciu EV poznávaním prírody, prírodných javov a ekohrami.
* tematické, výtvarné a slohové práce zamerať na oblasť ochrany životného prostredia.

Cieľom environmentálnej výchovy žiakov základných škôl je formovať a rozvíjať také osobnostné kvality, ktoré ich uschopnia chrániť a zlepšovať životné prostredie. Takto projektovaný dlhodobý zámer výchovnej práce na všetkých školách je potrebné realizovať plnením konkrétnych úloh, zacielených na tieto základné súčasti rozvoja osobnosti žiakov:

**1. Úroveň vedomostí**

Žiaci primerane k svojim vekovým osobitostiam poznajú a chápu:

* prírodné javy a deje v životnom prostredí
* zásahy ľudskej činnosti do životného prostredia
* rozdielne typy životného prostredia
* globálne problémy ľudstva – (skleníkový efekt, kyslý dážď, znečisťovanie ovzdušia atď.)
* závislosť ľudského života a živobytia od životného prostredia
* dôsledky rozhodnutí a činnosti ľudí v minulosti na súčasný stav životného prostredia
* konflikty, ktoré môžu vzniknúť na základe environmentálnych problémov
* vzájomnú závislosť jednotlivcov, skupín a národov od životného prostredia
* význam efektívnej ochrany a trvalo udržateľného stavu životného prostredia
* lokálne, národné a medzinárodné opatrenia na ochranu a využívanie životného prostredia

**2. Rozvoj zručností**

Žiaci dokážu samostatne alebo s pomocou učiteľa získavať, hodnotiť a využívať informácie. Úlohy environmentálnej výchovy zacielené na rozvoj zručností žiakov sa týkajú týchto oblastí:

* *komunikatívne zručnosti*; vyjadriť vlastný názor na životné prostredie ústnou, písomnou a dramatickou formou, zrozumiteľne a výstižne argumentovať;
* *numerické zručnosti*; zhromažďovať, triediť, analyzovať údaje; interpretovať štatistické údaje o životnom prostredí;
* *študijné zručnosti*; získavať, analyzovať, interpretovať a hodnotiť informácie o životnom prostredí z rozličných zdrojov, plánovať a organizovať aktivity alebo projekty, týkajúce sa životného prostredia;
* *zručnosti potrebné na riešenie problémov*; identifikovať príčiny a následky environmentálnych problémov, formovať správny názor a úsudok na jednotlivé environmentálne problémy a ich riešenie;
* *sociálne zručnosti*; pracovať kooperatívne, v skupinách, vypočuť iných;
* *technické zručnosti*; zaznamenávať informácie o životnom prostredí do počítačovej databázy,
* následná tvorivá práca s využitím získaných zručností.

**3. Utváranie postojov**

Ochrana a zlepšovanie životného prostredia vyžadujú utvárať, formovať a pestovať v žiakoch najmä tieto postoje a kvality osobnosti:

* vážiť si životné prostredie;
* starať sa o živé organizmy;
* rešpektovať aj názory iných;
* chápať význam racionálnych argumentov, dôkazov;
* tolerancia a otvorené zmýšľanie;
* otvorenosť novým myšlienkam.

**Deň Zeme**

* spĺňa hlavné ciele prierezovej tematiky
* realizuje sa 22. apríla
* zúčastňujú sa žiaci 1. – 9. ročníka
* každý rok sa aktivity menia

**Aktivity:**

* tvorba Ekofilmu (vytvorenie filmu, ktorý poukazuje na environmentálne problémy v okolí školy),
* módna odpadkoprehliadka (výroba kostýmov z odpadových materiálov),
* výroba ekohračiek (výroba hračiek z odpadových materiálov),
* sadenie stromčeka s prvákmi (deviataci sadia stromček s prvákmi),
* tvorba informačných plagátov a výtvarných diel s environmentálnou tematikou,
* sadenie izbových rastlín,
* výsadba zelene v areáli školy,
* výroba búdok a kŕmidiel pre vtáky,
* brigády zamerané na skrášlenie areálu školy a obce,
* rôzne ekohry zamerané na triedenie odpadu, poznávanie prírodnín, poznávanie biotopov, ochranu prírody,
* vypĺňanie pracovných listov zameraných na ochranu životného prostredia.

**Týždeň zdravej školy**

* spĺňa hlavné ciele prierezovej tematiky
* realizuje sa počas 2. októbrového týždňa
* zúčastňujú sa žiaci 1. – 9. ročníka
* každý rok zaradíme k aktivitám realizujúcim sa počas tohto týždňa aj aktivity s environmentálnou témou (výstavka liečivých rastlín, výstavka STROM, tvorba plagátov o ochrane zdravia a životného prostredia, úprava a čistota triedy, ovocná skrývačka v areáli školy, triedenie odpadu a pod.)

**Ročníkové projekty**

Vo všetkých ročníkových projektoch: V kráľovstve čísel (1. ročník), Zdravá výživa (2. ročník), Môj rodný kraj (3. ročník) a Detská odborná činnosť (4. ročník) zaradzujeme úlohy a témy, ktorými napĺňame ciele tejto prierezovej témy.

**Rozhlasové okienka**

Počas šk. roka sa vedú „rozhlasové okienka“ pri príležitosti environmentálne významných dní – Deň Zeme, Deň vody, Deň mlieka, Mesiac lesov, Mesiac vtákov....

**Využitie environmentálnej výchovy vo vyučovacích predmetoch a ostatných aktivitách školy**

* všetky vyučovacie predmety majú zaradenú environmentálnu tematiku v tematických plánoch,
* účelové cvičenie – Ochrana života a zdravia sa realizuje formou súťaží so zameraním na environmentálnu problematiku – poznávanie rastlín a drevín, stôp a zvukov vtákov, ochrana životného prostredia a zdravia človeka.
* exkurzie a vlastivedné výlety,
* vychádzky do okolia školy a blízkej prírody,
* príprava na predmetové olympiády z biológie, geografie a na súťaže a aktivity: Envirotázniky, Botanikiáda, Poznáš prírodu.

**V praktickej oblasti školského života:**

* dbať na pravidelné prezúvanie žiakov,
* viesť žiakov k šetreniu vody a elektrickej energie,
* uskutočniť brigády v okolí školy podľa pridelených úsekov,
* zapojiť žiakov do súťaží a aktivít: Zvieratá a rastliny našich lesov, Envirotázniky, Botanikiáda, Detská odborná činnosť, čím sa podchytí záujem žiakov o jednotlivé zložky environmentálnej výchovy,
* aktuálne obmieňať nástenné noviny na tému: Globálne problémy sveta,
* zorganizovať raz v roku exkurziu a vlastivedný zájazd súvisiaci s poznávaním chránených oblastí /Tatry, Pieniny, Slovenský raj, Slovenský kras a pod./,
* so zreteľom na ochranu prírody vyzdobiť školu k Vianociam a Veľkej noci,
* počas roka organizovať výstavky liečivých rastlín, drevín, listov, plodov a semien,
* počas školského roka viesť „rozhlasové okienka“ pri príležitosti environmentálne významných dní,
* pri príležitosti Svetového dňa vody na hodinách výtvarnej výchovy a slovenského jazyka vytvoriť práce súvisiace s touto tematikou (plagát, slohová práca a pod.), zrealizovať pre mladších žiakov pokusy s vodou,
* pripomenúť si Deň Zeme environmentálnymi aktivitami a ekohrami.

Súčasťou EV je aj starostlivosť o pracovné prostredie. Jeho úroveň podmieňuje a

vplýva na úrazovosť, zdravie, ale aj celkovú efektívnosť vyučovacieho procesu. Za tým účelom:

* kontrolovať lavice, stoly a stoličky v triedach,
* opraviť poškodenú omietku a vymaľovať steny v triedach a na chodbách.

Zovšeobecnenie poznatkov z aplikácie EV je na jednotlivých pracovných poradách.